Ego Thomas de Tornodoro, clericus, compos mentis meæ volo providere saluti animæ meæ, testamentum meum seu ultimam voluntatem meam disposui in hunc modum: Primo lego curato Beatæ-Mariæ Tornodori, centum solidos. Item, cuilibet vicario, videlicet Petro Tessin, Adæ, Ogero, Petro Roale et Guillelmo, presbiteris, cuilibet decem solidos. Item, fabricæ ecclesiæ Beatæ-Mariæ Tornodori, quadraginta solidos; et capitulo Tornodori viginti solidos, pro obsequio die obitus mei faciendo. Item, fabricæ dictæ ecclesiæ Sancti-Petri Tornodori, viginti solidos, et curato Sancti-Petri decem solidos. Item, cuilibet vicario ejus duos solidos; et hospitali Beatæ-Mariæ Tornodori quinquaginta duos solidos, scilicet qualibet hebdomada usque ad annum duodecim denarios, pro pitancia pauperum. Item, pauperibus Sancti-Spiritus Tornodori, decem solidos pro pitancia. Item, presbiteris fratribus domus Leprosorum Tornodori, cuilibet decem solidos. Item, conventi Sancti-Michælis, viginti solidos in pitanciam. Item, conventui Melugdini, viginti solidos in pitantiam, et conventui Quinciaci quadraginta solidos, in pitanciam. Item, operibus Sancti-Aniani et Sancti-Nicolai Tornodori, cuilibet decem solidos; et operibus Reclusi, tres solidos. Item, fabricæ ecclesiæ de Sarrigny et de Tissy, decem libras ad emendas possessiones, vel redditus ad opus fabricæ ecclesiæ de Sarrigny et de Tissy, per medium, et fabricæ ecclesiæ de Solengi, viginti solidos; et Theobaldo, clerico, diacono, viginti solidos; et ponti de Lisignes, quinque solidos; et fabricæ ecclesiæ de Lisignes, quinque solidos; et ecclesiæ de Milisy, pro fabrica, decem solidos. Item, de Sancto-Vinimerio, de Tanlayo, de Cumisseyo, de Molomes, de Sancto-Martino de Espinolio, de Denemonio, de Roffeyo, de Vesignes et de Junayo fabricis ecclesiarum, cuilibet quinque solidos, et pro sotularibus emendis sexaginta solidos, et pro burellis emendis, duodecim libras. Item, Mariæ Suode, decem libras; et volo et etiam precipio quod vineæ quas quondam a liberis defuncti Milonis Strabonis, quod ipsæ vineæ ad ipsos liberos nomine legati deveniant, fructibus ipsarum vinearum a me vel heredibus meis per tres annos primo collectis, et cuilibet presbitero, meo obsequio existenti, duos solidos, nisi legatum a me fuerit sibi specialiter factum; et Robino dicto Beline, sexaginta solidos; et pauperibus scolaribus Tornodori, decem solidos in pane; et Petro de Vesannes, viginti solidos et unum pedem terræ horti ultra salices; et filiæ relictæ Joannis Quitaut, viginti solidos pro ipsa maritanda, et unam arcam; et filiæ Ferrici Labaicor, viginti solidos et aliam arcam; et filio Monte, viginti solidos; et Petro Remuse, quadraginta solidos; et Stephano, filio Gobin, quadraginta solidos; et Michaeli Amentru, viginti solidos; et Clementio, clerico, centum solidos; Sagino, clerico, filio Christophori, textoris, decem solidos. Item, capitulo Tornodori, centum solidos ad emendum quinque solidos annui redditus pro anniversario meo faciendo. Item, ecclesiæ Beatæ-Mariæ Tornodori, centum solidos ad emandos redditus pro anniversario meo faciendo. Item, capitulo Tornodori, centum solidos ad emendum quinque solidos annui redditus pro anniversario dictæ Ruelle faciendo; et Thomassino, carpentario, tres solidos; et pontibus Tornodori quinque solidos; et quadraginta leprosis proximis Tornodori, quadraginta solidos. Filiabus-Dei, quinque solidos; et Guidoni, clerico, consanguineo meo, quadraginta solidos; et Thomæ de Colano, quadraginta solidos; et Gauffrido de Castro et sociis ejus in decima, centum solidos; et dominis meis Fonteneti ducentas libratas teneturæ meæ, videlicet grangiam meam de Fonteniles cum virgulto sito retro grangiam, vineam meam de Ponchia, vineam meam de Cornoaille, et vineam meam majorum de Chambozon; et has quatuor petias edificii assigno pro pecunia superius nominata; et dominis meis lego domum meam de Fonteniles, sitam super fontem, cum grangia ibidem sita, ex altera parte fontis. Item eisdem lego vineam meam de Chambozon quæ vocatur vinea Militis. Ad augmentationem, vero, missæ quam defuncta Maria, dicta Ruelle, matertera mea fondavit in domo Leprosorum Tornodori, lego vineam meam sitam subtus domum eandem et vineam sitam au Cray, tali conditione quod usque ad tempus admodiationis factæ erga Gauffridum Cambitorem presbiterum, ibi Domino servientes dictas vineas excolant, vel excoli faciant, et de fructibus gaudeant earumdem, elapso, vero, tempore admodiationis supradictæ vinæ, ad augmentum et incrementum supradictæ fundationis libere revertentur. Si quis, autem contra hoc aliquid attemptare presumpserit, totum hoc donum volo carere juribus, supradictis vineis ad matrem meam, vel ad amicos meos, si proximi fuerint, reversuris. Volo, autem, quod torcular meum quod construxi in ipsorum domibus videlicet magistri Christophori, quod vendatur et pretium ipsius in augmentationem fundationis deveniat supradictæ. Lego, autem, Emeniardi, dictæ Capet, duas cameras cum jardino quas construxi in arca quam a Martino dicto Lou Borne, et ejus uxore, pro quadraginta solidis comparavi. Lego Anselmæ, filiæ Bertrandi, vineam meam des Plantes apud Sarrigny, cum vino, pro ipsa maritando. Lego Theobaldo, filio Dominici, quandam vineam sitam in valle quæ dicitur Vallis-dominici; et lego Gauffrido, quondam preposito de Sarrigny, sex libras, et tres quas ei debeo. Item, cum quandam grangiam in platea Milonis Strabonis, de consensu ipsius et liberorum suorum edificaverim, quæ platea Pratellum vocatur, sub pactionibus contentis in litteris decani Tornodori, volo et precipio quod omnibus restitutis super hoc missionibus et testamentis dictæ grangiæ, mihi Thomæ, vel mandato meo, quod liberalitas quam feci dictis liberis, ipsius liberalitas observetur. Item, volo et precipio quod si aliqui inventi fuerint a quibus aliquid minus juste habuerim, quod ablata eidem restituantur si probaverint, et quod leviter testibus credatur, si sit fides eis adhibenda. Debitis, vero, meis et legato meo persolutis, totum residuum mobilium meorum concessi, dedi et quittavi matri meæ, et de eo ipsam investivi. Propterea, vero, mihi promisit, presente viro religioso abbate Rogerio et bonis viris, quod si res meæ non sufficerent ad legatum meum et debita mea persolvendo, quod ipsa de suo proprio supplebit defectum. Item, lego Joanni, clerico decani, viginti solidos; item, Petro, dicto Pontio, clerico, quadraginta solidos. Ego, vero, dictus Thomas, omnia supradicta volo et concedo et precipio, modis omnibus firmiter observari et adimpleri. Ut, vero, præmissa deducantur ad effectum, executores meos constituo venerabilem virum Hugonem, decanum Tornodori, et Milonem, curatum Beatæ-Mariæ et matrem meam, in quorum manibus pono et assigno omnia bona mea usque ad satisfactionem et summam præmissorum; et ut ista stabilia sint et firma, sigilla virorum religiosorum domini abbatis Fonteneti et domini abbatis Rogerii, cum sigillis dictorum Hugonis, decani et Milonis, curati, executorum meorum, presenti scripto rogavi apponi. Actum, anno Domini millesimo ducentesimo quadragesimo-primo, mense augusto.